C 433/24
RO
Jurnalul Oficial al Uniunii Europene
15.11.2022
Articolul 2 Domeniul de aplicare Prezenta directivă se aplică societăților cotate la bursă.
Prezenta directivă nu se aplică microîntreprinderilor și întreprinderilor mici și mijlocii (IMM-uri).
Articolul 3 Definiții În sensul prezentei directive, se aplică următoarele definiții: 1. „societate cotată la bursă” înseamnă o societate care își are sediul social într-un stat membru și ale cărei acțiuni pot fi tranzacționate pe o piață reglementată în sensul articolului 4 alineatul (1) punctul 21 din Directiva 2014/65/UE, în unul sau mai multe state membre; 2. „organ de conducere” înseamnă un consiliu de administrație, de conducere sau de supraveghere al unei societăți cotate la bursă; 3. „administrator” înseamnă un membru al unui organ de conducere, inclusiv un membru care este reprezentant al salariaților; 4. „administrator executiv” înseamnă un membru al unui organ de conducere în cadrul unui sistem unitar care este implicat în gestionarea curentă a unei societăți cotate la bursă sau, în cazul unui sistem dualist, un membru al organului de conducere care exercită funcțiile de conducere într-o societate cotată la bursă; 5. „administrator neexecutiv” înseamnă un membru al unui organ de conducere în cadrul unui sistem unitar care nu este un administrator executiv sau, în cazul unui sistem dualist, un membru al organului de conducere care exercită funcțiile de supraveghere într-o societate cotată la bursă; 6. „sistem unitar” înseamnă un sistem în care funcțiile de conducere și de supraveghere într-o societate cotată la bursă sunt asigurate de un singur organ de conducere; 7. „sistem dualist” înseamnă un sistem în care funcțiile de conducere și de supraveghere într-o societate cotată la bursă sunt asigurate de organe de conducere separate; 8. „microîntreprindere, întreprindere mică și mijlocie” sau „IMM” înseamnă o întreprindere care are mai puțin de 250 de angajați și a cărei cifră de afaceri anuală nu depășește 50 de milioane EUR ori al cărei bilanț anual total nu depășește 43 de milioane EUR sau, dacă IMM-ul are sediul social într-un stat membru a cărui monedă nu este euro, echivalentul în moneda statului membru respectiv.
Articolul 4 Dreptul aplicabil Statul membru competent să reglementeze aspectele care fac obiectul prezentei directive cu privire la o anumită societate cotată la bursă este statul membru în care societatea respectivă își are sediul social.
Dreptul aplicabil este dreptul statului membru respectiv.
Articolul 5 Obiectivele referitoare la echilibrul de gen în cadrul organelor de conducere (1) Statele membre se asigură că societățile cotate la bursă sunt supuse cerinței de a îndeplini unul dintre următoarele obiective, care trebuie să fie atinse până la 30 iunie 2026: (a) deținerea de către membrii aparținând sexului subreprezentat a cel puțin 40 % dintre posturile de administrator neexecutiv; (b) deținerea de către membrii aparținând sexului subreprezentat a cel puțin 33 % din toate posturile de administrator, incluzând și administratorii executivi și administratorii neexecutivi.
(2) Statele membre se asigură că societățile cotate la bursă care nu sunt supuse cerinței de a îndeplini obiectivul prevăzut la alineatul (1) litera (b) stabilesc obiective cantitative individuale în vederea îmbunătățirii echilibrului de gen în rândul administratorilor executivi.
Statele membre se asigură că astfel de societăți cotate la bursă urmăresc să atingă aceste obiective cantitative individuale până la 30 iunie 2026.